b'\n_START_ARTICLE_\nJanez Meterc\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbde kot dijak se je zanimal za ostanke preteklosti. Zanimalo ga je obdobje pred naselitvijo Slovanov in po njej. O osamelcu Ajdni nad Potoki, je pisal \xc5\xa1e preden so se tam za\xc4\x8dela sistemati\xc4\x8dna arheolo\xc5\xa1ka izkopavanja. Kot dijak in \xc5\xa1tudent je zbiral pisno dokumentacijo o najstarej\xc5\xa1i preteklosti krajev pod Karavankami. Med \xc5\xa1tudijem arheologije se je sre\xc4\x8dal s takrat najbolj znanim raziskovalcem in arheologom dr. Aleksandrom Rjazancevom. Nekaj \xc4\x8dasa je bil na praksi v Tehni\xc5\xa1kem muzeju \xc5\xbdelezarne Jesenice. V \xc4\x8dasu, ko je bil  kustos v Tehni\xc5\xa1kem muzeju \xc5\xbdelezarne Jesenice, je potekala obnova Kosove gra\xc5\xa1\xc4\x8dine. Sodeloval je pri postavitvi stalne zbirke novej\xc5\xa1e zgodovine do 2. svetovne vojne, in pri nekaterih ob\xc4\x8dasnih razstavah; npr. o zgodovini stavkovnega gibanja na Jesenicah. _NEWLINE_Njegova najve\xc4\x8dja ljubezen je ostala Ajdna nad Potoki. Vsa leta je pomagal pri odkrivanjih in za\xc5\xa1\xc4\x8ditnih izkopavanjih, ki jih je opravljal Zavod za spomeni\xc5\xa1ko varstvo iz Kranja. Pri tem je najve\xc4\x8d sodeloval z arheologom in konservatorjem Milanom Sagadinom. Sestavil je seznam arheolo\xc5\xa1kih najdi\xc5\xa1\xc4\x8d Gorenjske, ki je \xc5\xa1e danes osnovni rokopisni tekst za delo pri prou\xc4\x8devanju krajevne zgodovine._NEWLINE_Bil je \xc4\x8dlan Arheolo\xc5\xa1kega dru\xc5\xa1tva Slovenije. Dolga leta je bil \xc4\x8dlan uredni\xc5\xa1tva jeseni\xc5\xa1kih zbornikov. Od ustanovitve dalje je bil v upravnem odboru Muzejskega dru\xc5\xa1tva Jesenice in eden najbolj delavnih \xc4\x8dlanov._NEWLINE_Objavljal je v razli\xc4\x8dnih strokovnih revijah in \xc4\x8dasopisih: v Arheolo\xc5\xa1kem vestniku, Varstvu spomenikov, Numizmati\xc4\x8dnemu vestniku in nekaterih krajevnih zbornikih (Jeseni\xc5\xa1ki zbornik, Le\xc5\xa1ki zbornik in \xc5\xbeirovni\xc5\xa1ki zbornik V zavetju Stola) in v jeseni\xc5\xa1kem \xc4\x8dasopisu \xc5\xbdelezar in njegovi prilogi Listi. Njegova bibliografija obsega 19 zapisov.'